Onduidelikhede oor sentrums vir vroeëkinderontwikkeling opgeklaarArgieffoto ter illustrasie (Foto: Erika Fletcher/Unsplash) Slegs graad R-leerders wat tans onder die Skolewet val, sal op 6 Julie toegelaat word om terug te keer skool toe te midde van die Covid-19-pandemie. Dié datum geld egter nie vir graad R-leerders wat in die stadium steeds onder die Kinderwet val nie. Kleuterskole, crèches en dagsorgsentrums wat onder die Kinderwet val, sal dus óók nie op 6 Julie oopmaak nie en bly tot verdere kennisgewing gesluit. Só het Lumka Oliphant, woordvoerder van die departement van maatskaplike ontwikkeling, Saterdagoggend aan Maroela Media bevestig. Oliphant het verduidelik dat die regering besig is om sentrums vir vroeëkinderontwikkeling van die departement van maatskaplike ontwikkeling na die departement van basiese onderwys te migreer. Dié proses is egter nog nie afgehandel nie. Dit beteken dat sommige sentrums vir vroeëkinderontwikkeling dus steeds onder die departement van maatskaplike ontwikkeling val. Dié sentrums bly gesluit tot verdere kennisgewing, het Oliphant bevestig. Lindiwe Zulu, minister van maatskaplike ontwikkeling. (Foto: Verskaf) Onduidelikheid oor sentrums vir vroeëkinderontwikkeling het ontstaan nadat Angie Motshekga, die minister van basiese onderwys, in Vrydag se Staatskoerant datums bekend gemaak het vir wanneer die res van die leerders en sentrums vir vroeëkinderontwikkeling sal terug keer skool toe. Maroela Media het vroeër berig leerders in gr. R, 3, 6, 10 en 11 sal op 6 Julie kan terugkeer skool toe. Dít geld ook vir leerders in gr. R, 1, 2, 3 en 6 van skole vir verstandelik erg gestremde leerders. Leerders in gr. 4, 5, 8 en 9 asook leerders in gr. 4 en 5 van skole vir verstandelik erg gestremde leerders sal op 3 Augustus kan terugkeer skool toe. Datums vir gr. 1 en 2 is egter nog nie bekend gemaak nie.